**OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA ZA 2024. GODINU OPĆINE JANJINA**

**UVOD**

Na temelju članka 76. stavka 3. i članka 81. stavka 3. Zakona o proračunu (»Narodne novine«, broj 144/21.), članka 17. Pravilnika o polugodišnjem i godišnjem izvještaju o izvršenju proračuna („Narodne novine“ broj 24/13, 102/17, 1/20, 147/20 i 85/2023) propisana je obveza izrade polugodišnjeg i godišnjeg izvještaja o izvršenju Proračuna.

Polugodišnji izvještaj o izvršenju proračuna sadrži:

1. opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije,

2. posebni dio proračuna po organizacijskoj i programskoj klasifikaciji te razini odjeljka ekonomske klasifikacije,

3. izvještaj o zaduživanju na domaćem i stranom tržištu novca i kapitala,

4. izvještaj o korištenju proračunske zalihe,

5. izvještaj o danim državnim jamstvima i izdacima po državnim jamstvima,

6. obrazloženje ostvarenja prihoda i primitaka, rashoda i izdataka.

**A. Opći dio proračuna**

1. Račun prihoda i rashoda

Račun Prihoda i rashoda proračuna sastoji se od prihoda i rashoda prema ekonomskoj klasifikaciji. U Računu prihoda i rashoda te Računu financiranja planirani su svi prihodi i primici te rashodi i izdaci koje Općina Janjina ostvaruje obavljanjem poslova iz svoga Djelokruga u skladu s propisima i drugim aktima.

Iz sažetka općeg djela proračuna vidljivo je da su u izvještajnom razdoblju ostvareni prihodi i primici od 302.479,34 €, a realizirani rashodi i izdaci od 353.894,17 € te je rezultat izvještajnog razdoblja negativan u iznosu od 51.414,83 € koji će se pokriti u narednom razdoblju.

U prihodima su iskazani prihodi od poreza 203.312,64 €, pomoći 6.020,07 €, prihodi od imovine 13.267,13 €, prihodi od administrativnih pristojbi i naknada 29.468,47 €, vlastiti prihodi 49.979,47 €, ostali prihodi 163,72 €, te prihodi od prodaje proizvedene dugotrajne imovine (prihodi od prodaje stanova sa stanarskim pravom dobiveni raspodjelom) 267,84 €.

U rashodima su iskazani rashodi za zaposlene 67.456,57 €, materijalni rashodi 172.588,30 €, financijski rashodi 1.761,23 €, subvencije 1.592,64 €, pomoći dane unutar općeg proračuna 16.299,54 €, naknade građanima i kućanstvima 37.890,20 €, ostali rashodi 30.900,00 € i rashodi za nabavu nefinancijske imovine 25.405,69 €.

2. Račun financiranja.

U Računu financiranja nema podataka jer nije bilo izdataka za financijsku imovinu niti otplate zajmova.

**B. Posebni dio Proračuna**

Sastoji se od plana rashoda i izdataka proračunskih sredstava iskazanih po vrstama, raspoređenih u programe koji se sastoje od aktivnosti i projekata.

Prihodi, primici, rashodi i izdaci proračuna iskazani su prema organizacijskoj, ekonomskoj, funkcijskoj, lokacijskoj i programskoj proračunskoj klasifikaciji te izvorima financiranja.

**IZVRŠAVANJE PRORAČUNA**

1. **PRIHODI I PRIMICI PRORAČUNA TE UPLATE U PRORAČUN**

 Jedinstveni upravni odjel Općine odgovoran je za potpunu i pravodobnu naplatu prihoda i primitaka iz svoje nadležnosti i za izvršavanje svih rashoda i izdataka u skladu s planiranim namjenama.

 Prihodi proračuna uplaćuju se na račun Općine Janjina, IBAN HR8524840081859900002 u skladu sa zakonom, drugim propisima ili aktima, neovisno o visini prihoda planiranih u proračunu. Prihodi i primici uplaćeni u proračun do kraja tekuće godine prihod su proračuna tekuće godine.

Prihodi i primici proračuna za prvu polovinu 2024. godinu su porez i prirez na dohodak 79.481,25 €, porez na imovinu 120.929,66 €, porezi na robu i usluge 1.086,18 €, pomoći iz proračuna 6.020,07 €, prihodi od kamata 1,11 €, prihodi od nefinancijske imovine 13.266,02 €, upravne i administrativne pristojbe 2.119,80 €, prihodi po posebnim propisima (povrat vodnog doprinosa od HV) 176,91 €, komunalni doprinosi i druge naknade 27.171,76 €, prihodi od prodaje proizvoda i robe te pruženih usluga 47.979,47 €, tekuće donacije 2.000,00 € te ostali prihodi 163,72 €.

 Namjenski prihodi iz članka 5. ove Odluke koji nisu iskorišteni u tekućoj godini prenose se u sljedeću proračunsku godinu. Uplaćene i prenesene, a neplanirane ili manje planirane pomoći, donacije i prihodi za posebne namjene te namjenski primici od zaduživanja mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, a mogu se koristiti prema naknadno utvrđenim aktivnostima i/ili projektima uz prethodnu suglasnost Općinskog vijeća.

Za opseg prenesenih prihoda iz stavka 1. ovoga članka povećat će se plan Proračuna za tekuću godinu. Prihodi kojima je namjena utvrđena posebnim zakonskim odredbama mogu se, u slučaju nedostatka drugih prihoda Proračuna, iskoristiti za druge nužne namjene pod uvjetom da se vodi knjigovodstvena evidencija o visini pozajmice i izvršenim povratima.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Rješenje o povratu sredstava donosi Jedinstveni upravni odjel na temelju dokumentiranog zahtjeva.

1. **RASHODI I IZDACI PRORAČUNA TE ISPLATE SREDSTVA IZ PRORAČUNA**

 Proračun se izvršava u skladu s raspoloživim sredstvima i dospjelim obvezama u razdoblju od 01.siječnja do 30. lipnja 2024. godine. Proračunska sredstva se mogu koristiti samo za namjene utvrđene Proračunom i do visine utvrđene Proračunom.

 Aktivnosti i projekti za koje su sredstva bila osigurana u proračunu prethodne godine, a koji nisu izvršeni u prethodnoj godini do visine utvrđene proračunom, mogu se prenijeti i izvršavati u tekućoj godini do iznosa neutrošenih sredstava uz suglasnost Općinskog vijeća.

 Sredstva za rashode i izdatke osiguravaju se u Proračunu za:

- programe, projekte i aktivnosti općinskih tijela

- ostale korisnike proračunskih sredstava po pojedinim projektima i aktivnostima.

Rashodi i izdaci za 2024. godinu čine rashodi poslovanja 328.488,48 € i rashodi za nabavu nefinancijske imovine 25.405,69 € .

 Nalogodavci za izvršenje stavki iz Posebnog dijela Proračuna temeljem odluka Općinskog vijeća i odluka Općinskog načelnika su općinski načelnik i Predsjednik Općinskog vijeća. Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje nastanak obveze.

Nalogodavci moraju provjeriti i potpisati pravni temelj i visinu nastale obveze koja proizlazi iz knjigovodstvene isprave, odrediti oznake proračunskih klasifikacija na teret kojih se obveze evidentiraju i isplaćuju te izdati odgovarajući nalog za knjiženje i plaćanje obveze.

 Odlukama i rješenjima za subvencije, donacije i pomoći koji se zaključuju utvrdit će se dinamika dodjele sredstava ovisno o visini ukupno odobrenih i raspoloživih sredstava uz obvezu primatelja za pravodobno dostavljanje izvještaja i za realizaciju ugovorenog programa..

Zaključivanje pisanog ugovora obavezno je za sve nabave roba, usluga i ustupanje radova od iznosa za koji je obvezna primjena Zakona o javnoj nabavi. Sve ugovore zaključuje i potpisuje Općinski načelnik.

 Obveze na dan 30. 06. 2024. godine u iznose 75.959,15 €, a odnose se na obveze prema dobavljačima za razne račune izdane sa datuma 30.06.2023. godine u iznosu od 62.207,36 €, rashode za zaposlene u iznosu 12.955,47 €, obveze za subvenciju prijevoza trgovačkom društvu 796,32 €.

Na kraju 06.2024. godine ostvaren je manjak prihoda u odnosu na rashode u iznosu 51.414,83 € koji će se pokriti u tekućoj godini.

Općina Janjina nema sudskih sporova u tijeku, te nema ugovorne odnose i slično koji bi mogli uz ispunjenje određenih uvjeta postati obveza ili imovina, nije se zaduživala u 2024. godini, nije koristila proračunske zalihe niti davala jamstva.

1. **URAVNOTEŽENJE PRORAČUNA I PRERASPODJELA SREDSTAVA PRORAČUNA**

 Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna prema postupku propisanom za donošenje proračuna.

 Općinski načelnik može odobriti preraspodjelu sredstava unutar proračunskih stavaka pojedinog razdjela i između pojedinih razdjela najviše do 5% rashoda i izdataka planiranih na proračunskoj stavci koja se umanjuje. Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

1. **UPRAVLJANJE IMOVINOM**

 Općinski načelnik odlučuje o stjecanju i otuđenju pokretnina i nekretnina, odnosno raspolaganju ostalom imovinom Općine čija pojedinačna vrijednost ne prelazi 0,5% prihoda Proračuna bez primitaka ostvarenih u prethodnoj godini uz uvjet da je stjecanje i otuđivanje nekretnina i pokretnina, odnosno raspolaganje imovinom planirano u Proračunu i provedeno u skladu sa zakonskim propisima.

Raspoloživim novčanim sredstvima na računu Proračuna upravlja Općinski načelnik. Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju sklapa Općinski načelnik. Prihodi od upravljanja slobodnim novčanim sredstvima prihod su Proračuna. Novčana sredstva iz stavka 1. ovog članka mogu se plasirati samo s povratom do 31. prosinca 2024. godine.

Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga. Općinski načelnik može, u skladu s propisima, otpisati ili djelomično otpisati potraživanje.

1. **ZADUŽIVANJE**

 Općina se može dugoročno zaduživati uzimanjem kredita, zajmova i izdavanjem vrijednosnih papira za namjene i uz uvjete u skladu s propisima.

Općina se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza, najduže na rok do 12 mjeseci te bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općinski načelnik odlučuje o kratkoročnom zaduživanju i ovlašten je za postupanje vezano uz kratkoročno zaduživanje.

1. **PRORAČUNSKO RAČUNOVODSTVO I IZVJEŠTAVANJE**

 Proračun i općinski proračunski korisnici primjenjuju proračunsko računovodstvo. Prihodi i rashodi proračuna iskazuju se uz primjenu modificiranog računovodstvenog načela nastanka događaja. Primici i izdaci proračuna iskazuju se po načelu novčanog tijeka.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove financijskog i proračunskog izvještavanja za potrebe Općine obavlja Jedinstveni upravni odjel koji Općinskom načelniku podnosi izvješće o izvršenju Proračuna u zakonskom roku, a Općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvještavanju.

Korisnici proračunskih sredstava obvezni su nadležnim odsjecima dati sve dodatne podatke, isprave i izvješća koja se od njih zatraže.

1. **ODGOVORNOST I OBVEZE U IZVRŠAVANJU PRORAČUNA**

 Općinski načelnik odgovoran je za zakonito i pravilno planiranje i izvršavanje proračuna. Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik. U okviru svog djelokruga i ovlasti, Općinski načelnik i pročelnik Jedinstvenog upravnog odjela, odgovorni su za provedbu Odluke o izvršavanju proračuna, za potpunu i pravodobnu naplatu prihoda i primitaka iz svoje nadležnosti te za izvršavanje rashoda i izdataka u okviru nadležnosti za pripadajuće programe, sukladno namjenama, raspoloživim izvorima financiranja i iznosima utvrđenim u Posebnom dijelu Proračuna što podrazumijeva i odgovornost za zakonitost, svrhovitost, učinkovitost i ekonomično raspolaganje proračunskim sredstvima.

 Jedinstveni upravni odjel obavezan je provoditi postupke nabave roba, usluga i ustupanja radova sukladno zakonskim propisima i općinskim aktima. Plan nabave Općine Janjina za 2024. godinu donosi Općinski načelnik sukladno zakonskim propisima i aktima.

Proračun Općine Janjina za 2024. godinu je usvojen na 10. sjednici općinskog vijeća dana 08.12.2023. godine.

Općina Janjina u 2024. godini nije imala sudskih postupaka.